Foto’s: Poskantoor in ligte laaie tydens betoging‘n Poskantoor is tydens die betoging aan die brand gesteek. Foto: Twitter via @DerLydia ŉ Poskantoor is Maandag aan die brand gesteek en ŉ vrou is in hegtenis geneem tydens ŉ gewelddadige betoging naby Mahikeng in Noordwes. Brig. Sabata Mokgwabone, woordvoerder van die polisie, het gesê inwoners van die Ottoshoop-gemeenskap het die R49 tussen Mahikeng en Zeerust met brandende buitebande en ander voorwerpe versper en later ŉ plaaslike poskantoor aan die brand gesteek. Die betogers het ook ŉ polisiestasie en ŉ huis waarin polisiebeamptes woon met klippe bestook. Die geboue se vensters is deur die klippe beskadig. Volgens Mokgwabone moes die R49 tydelik gesluit word weens die betoging. Motoriste word aangeraai om intussen van alternatiewe roetes gebruik te maak soos die N4, die R503 en grondpaaie in die omgewing. “ŉ 30-jarige vrou is in hegtenis geneem op aanklagte van openbare geweld, opsetlike saakbeskadiging en oortreding van die nasionale verkeerswet. Sy sal binnekort in die Zeerust-landdroshof verskyn,” het Mokgwabone gesê. Daar word verneem die betoging hou verband met ontevredenheid rondom elektrisiteitsvoorsiening.